田获三狐赋（以田获三狐吉无不利为韵）
李咸 (Tang)
客有都尉崔公。尝以投笔筮仕。遇解九二爻应。无何而立功异域。迨遂之来。相与游田。而获三狐。公以为应往者之兆。遂为田获三狐赋。余因应云。放心而适者。其在乎游田。徒御自肃。镮鋂相牵。指东郊以按辔。乘北风以鸣鞭。风威初厉。鹰隼斯击。英寮讼閒。农人务隙。分曹命侣。荣随所历。未济之狐。歘起荒陌。多疑胆损。虚惊心惕。趫材竞逐。良弓可射。算分铢于远近。乃舍拔而则获。于是长舒远引。自北徂南。遇丰草而必陟。逢虎穴而争探。车轻轮高。偫足䟃𧽼。将使蹂躏。其十二三。尔乃出林莽。践平芜。历历尔见。绥绥有狐。莫赤其色。又腯其肤。各挟尔之矢。先张尔之弧。虽罗空三面。而人合四隅。终见加其一目。遽生擒于仆夫。更有七擒七纵。乍奔乍逸。忽投足于旧邱。且守之而勿失。俄而猎火燄炽。蕴崇烟郁。知隐伏之无所。动险中之瞰出。搏噬交乱。竿杸揘觱。罔解狐之终凶。符六二之贞吉。得理中之道。偕枉直之实。且夫平原广衍。何有何无。独兹狐之见获。应君子之筮谟。君子云谁。其惟崔公。筮谟伊何。当入其仕乎。固欲知蔡泽之跃马。而问詹尹以泛凫。公侯干城。则四方壮士。文章经国。则一代英儒。我章斯银。我绶斯朱。安比夫求鱼靡饵。即鹿无虞哉。已而日低岚岫。烟生寒柳。鬯弓释掤。割鲜纵酒。是田也。盖以集彼戎事。从其偫丑。第吾人之欢谣。别郢中之能不。岂徒焚林竭泽。乾池涤薮。况夫天诫其驰骋。御难其枯朽。虽俟俟儦儦。或偫或友。皆弃之而不受。嘻兹狐之无知。何虽兽而似智。当其七雄分势。遇楚相以申威。九尾来仪。感魏君而呈瑞。又若腋入珍裘。肉登俎味。在物斯贱。与人为利。利之者以此。载咏歌而无愧。